Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 197/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”PEBRE BORD DE MALLORCA” / ”PIMENTON DE MALLORCA”

EU-nro: PDO-ES-02465 – 20.9.2019

SAN (X) SMM ( )

1. Nimi tai nimet

”Pebre bord de Mallorca” / ”Pimentón de Mallorca”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1. Tuotelaji

Luokka 1.8 Muut perussopimuksen liitteeseen I kuuluvat tuotteet (mausteet jne.)

3.2. Kuvaus 1 kohdassa nimetystä tuotteesta

Suojatulla alkuperänimityksellä ”Pebre bord de Mallorca” / ”Pimentón de Mallorca”, jäljempänä ’Pimentón de Mallorca’, tarkoitetaan lajin Capsicum Annuum L. kotoperäisen lajikkeen tap de cortí kuivattuja ja jauhettuja paprikoita.

Pimentón de Mallorcalla on seuraavat ominaisuudet:

Aistinvaraiset ominaisuudet:

— makea maku ja pehmeä suutuntuma; ei kitkeryyttä tai pistävää makua

— väriltään tasaisen oranssinpunainen

— keskivoimakas ja virkistävä tuoksu; punaisen paprikan tuoksu erottuu selvästi; ei hiiltyneen tai paahtuneen tuoksua

— hienon ja sileän tuntuinen

Fysikaalis-kemialliset ominaisuudet:

— partikkelikoko enintään: 0,5 mm

— väripitoisuus: ASTA-arvo vähintään 100

— värikoordinaatti L* ≥40

— värikoordinaatti b* ≥38

— enimmäiskosteuspitoisuus: 4,2 %

— rasvapitoisuus: 7–12 % SSS

— kapsaisinoidipitoisuus ≤4 ppm.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Pimentón de Mallorcan valmistukseen käytetään vain kotoperäisen tap de cortí ‐lajikkeen paprikoita.

Tuoreet paprikat painavat 17–20 g ja ovat pituudeltaan 4–6 cm. Ne ovat muodoltaan kolmisivuisia pyramideja, joissa on terävä kärki.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Pimentón de Mallorcan valmistukseen käytettävät paprikat on kasvatettava, kerättävä ja jalostettava Mallorcan saarella. Tällä tavoin tuotteen alkuperä voidaan taata ja valmistus on valvottua.

Valmistus ja jalostus tapahtuu ainoastaan Mallorcan saarella, ja niihin sisältyvät seuraavat vaiheet: siementen valikointi, paprikoiden istutus ja kasvatus, kuivatus, kantojen poistaminen, jauhaminen ja siivilöinti.

3.5. Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

Pakkaaminen on jalostusprosessin viimeinen vaihe, ja se on keskeisessä asemassa Pimentón de Mallorcan erityisten laatuominaisuuksien säilymisen varmistamiseksi. Tuote on pakattava mahdollisimman pian siivilöinnin jälkeen ja aina samoissa tiloissa, joissa paprikat jauhetaan ja siivilöidään.

Tuote on erittäin hygroskooppinen, eli se imee helposti kosteutta ilmasta, mikä puolestaan muuttaa tuotteen koostumusta ja edistää hapettumista aiheuttaen näin tyydyttymättömien rasvojen hapettumista. Erityisesti tämän erityisominaisuuden takia on keskeisen tärkeää, että tuote pakataan välittömästi siivilöinnin jälkeen.

Tämä rasvojen oksidatiivinen eltaantuminen on suoraan yhteydessä karotenoidien tuhoutumiseen ja tuotteelle ominaisen oranssinpunaisen värin heikkenemiseen. Rasvojen hapettuminen on karotenoidien tuhoutumisen tärkein syy, sillä pimentón sisältää rasvoja, jotka hajottavat karotenoideja ja stabilisoivat ne.

Lisäksi kuljettaminen tarkoittaisi pitkää merimatkaa, koska Mallorca on saari ja sijaitsee näin ollen erillään manner-Euroopasta. Kosteus ja muut ympäristötekijät voisivat näin ollen vaikuttaa Pimentón de Mallorcan laatuun heikentäen sen makua, aromia ja antioksidanttista vaikutusta.

Näistä syistä Pimentón de Mallorca on pakattava tuotantoalueella, jolloin varmistetaan sen ominaisuuksien säilyminen.

Jotta varmistetaan, että pimentón säilyy mahdollisimman hyvänä, se pakataan välittömästi siivilöinnin jälkeen.

Pakkauksen on oltava uusi, puhdas, ilmatiivis ja valmistettu happea ja vesihöyryä läpäisemättömästä materiaalista, ja sen on oltava kooltaan sellainen, että siihen mahtuvan tuotemäärän nettopaino on enintään 5 kg.

Edellä esitetyistä syistä tuotteen jakaminen pienempiin tuotemääriin tai jälleenpakkaaminen ei ole sallittua.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Jokaiseen suojatulla alkuperänimityksellä markkinoille saatettuun Pimentón de Mallorca ‐pakkaukseen on sisällyttävä seuraavat merkinnät:

— nimi (eli suojattu alkuperänimitys)

— sanat ”Denominación de Origen Protegida” [suojattu alkuperänimitys]

— juokseva aakkosnumeerinen koodi jäljitettävyystarkastusten helpottamiseksi.

4. Maantieteellisen alueen tarkka rajaus

Valmistus ja jalostus tapahtuu Mallorcan saarella.

5. Yhteys maantieteelliseen alueeseen

Yhteys maantieteelliseen alueeseen perustuu Pimentón de Mallorcan erityislaatuun.

Pimentón de Mallorcan erityislaatu johtuu kotoperäisen tap de cortí ‐paprikalajikkeen yksinomaisesta käytöstä, paikallisympäristöstä (erityisistä ja kyseiselle ympäristölle ominaisista maantieteellisistä ja ilmasto-olosuhteista) sekä perinteisistä viljelymenetelmistä ja erityisestä (hitaasta ja asteittaisesta) kuivatustekniikasta ja tuotteelle ominaisesta jalostusmenetelmästä (jossa osa siemenistä sekä kanta poistetaan).

Siemenet on perinteisesti valikoitu istutusta varten valmistajan kokemuksen pohjalta, ja tämän valikoinnin tuloksena on luotu ympäristöönsä täydellisesti sopeutunut kasvi: tap de cortí on syntynyt valikoitaessa geneettisesti parhaat yksilöt, ja tämä valikointi on kautta aikojen tehty ja se tehdään edelleen perinteisellä tavalla. Viljelijöiden ja jalostajien siementen valikoinnissa hyödyntämä kokemus on karttunut pääasiassa heidän seuratessaan paprikoita niiden kasvu- ja kypsymisvaiheessa, ja tämä kokemus on aikojen saatossa siirtynyt sukupolvelta toiselle.

Pimentón de Mallorcan oranssinpunainen väri, suuri karotenoidipitoisuus ja hyvin vähäinen kapsaisiinipitoisuus, jonka ansiosta tuote ei ole pistävän makuinen, ovat kaikki tap de cortí ‐lajikkeen ansiota. Oranssinpunainen väri on Pimentón de Mallorcan erityisominaisuus, jonka ansiosta kuluttajat tunnistavat tuotteen helposti. Värinmittauksen avulla on osoitettu, että muihin pimentón-tyyppeihin verrattuna tämän tuotteen värille ominaista on korkeampi valoisuusarvo (L*) ja voimakkaampi keltaisuus (b*). Pimentón de Mallorcan tunnusomainen väri johtuu suuresta karotenoidipitoisuudesta ja erityisesti karotenoidiprofiilista: luteiinin pitoisuus on suuri. Karoteenipitoisuuden ja väritehon välillä on korrelaatiosuhde, ja yksi Pimentón de Mallorcan ominaisuuksista onkin sen suuri väriteho. Kapsaisiinin vähyys (< 4 ppm) antaa tuotteelle toisen erityisominaisuuden: siinä ei ole pistävää makua.

Mallorcan saaren erityiset maantieteelliset ja ilmastoon liittyvät ominaispiirteet luovat juuri oikeanlaiset olosuhteet tap de cortí ‐paprikoiden ulkokasvatukseen, jolloin ei tarvita kasvihuoneita.

Mallorcan saarella tap de cortí ‐paprikan kasvukaudella huhti-lokakuussa vallitsevat sääolosuhteet vastaavat kyseisen viljelykasvin tarpeita, sillä se vaatii runsaasti aurinkoa, korkeita lämpötiloja ja kosteutta. Auringonvalon suuri määrä sekä lämpötila päivisin (22–28 °C) ja yöaikaan (16–18 °C) soveltuvat täydellisesti tap de cortí ‐paprikoiden kasvatukseen. Myös ilmankosteus tuotantokaudella on sopivalla tasolla (50–70 %).

Lisäksi Mallorcan maaperä on juuri oikeanlainen tap de cortí ‐paprikan kasvatukseen: se on kalkkipitoinen ja koostumukseltaan keskiluja tai luja, siinä on runsaasti karkeaa maa-ainesta, ja se on pH-arvoltaan yleensä emäksinen. Maaperä on erittäin kivinen, mikä on hyvä asia maaperän kosteustason kannalta, sillä kivet toimivat suojaavana peitteenä vähentäen haihtumista. Maaperä koostuu vaakasuuntaisista kerroksista ja niiden väliin kerääntyneestä hienosta savesta, joka edistää erinomaisesti paprikan juuriston kehittymistä (kasvilla on paalujuuri).

Baleaarien yliopisto toteutti vuonna 2016 vertailevan tutkimuksen Mallorcan saarella sekä useissa muissa sijainneissa Iberian niemimaalla kasvatetun tap de cortí ‐lajikkeen ominaisuuksista. Tutkimuksessa havaittiin, että Mallorcalla kasvatetun tap de cortí ‐lajikkeen karotenoidipitoisuus on 60 prosenttia suurempi kuin niemimaalla kasvatetun lajikkeen. Tutkimuksen mukaan niillä on myös suurempi rasvapitoisuus ja valoisuusarvo (L), niissä on enemmän keltaisuutta (b), ja niiden väriteho on suurempi.

Paprikat kerätään käsin, ja viljelijät osaavat kokemuksensa ansiosta ajoittaa keräysajankohdan juuri oikein hedelmän ylikypsän ulkonäön perusteella sekä seuraamalla eksokarppia ja mesokarppia, jotka muuttuvat kokonaan punaisiksi, ja istukkaa, joka muuttuu punertavaksi. Hedelmien kypsyminen ylikypsiksi kasvattaa karotenoidipitoisuutta ja antaa tap de cortí ‐paprikoille niiden tunnusomaisen värin.

Jalostuksen osalta tärkeä tekijä on paprikoiden luonnollinen kuivattaminen, joka on mahdollista sen ansiosta, että Mallorcalla saadaan vuorokauden aikana runsaasti auringonvaloa ja päivä- ja yölämpötilojen väliset erot ovat kohtuullisia eivätkä vaikuta tuotteen laatuun. Pimentón de Mallorcan tunnusomainen väri johtuu tästä kuivatusmenetelmästä.

Poistamalla kanta ja osa siemenistä jalostusvaiheessa kasvatetaan suhteellista karotenoidipitoisuutta, sillä paprikan hedelmäliha sisältää enemmän karotenoideja.

Kuivatus ja hidas jauhatus alhaisessa lämpötilassa estää karotenoidien denaturaation ja mahdollistaa raaka-aineen eli tap de cortí ‐paprikoiden värin ja ominaisuuksien säilymisen.

Lisäksi jauheen partikkelikoko (< 0,5 mm) on muiden pimentón-tyyppien partikkelikokoa pienempi, mikä vaikuttaa myönteisesti teknisiin ominaisuuksiin ja karotenoidien biosaatavuuteen.

Pimentón de Mallorcan tunnusomainen raikas tuoksu on erityisen jalostusmenetelmän ja erityisesti kahden tekijän ansiota. Ensimmäinen näistä tekijöistä on paprikan kannan – hedelmän vähiten aromaattisen osan – poistaminen ennen jauhamista, ja toinen tekijä on hidas kuivatus, jonka aikana kosteus vähenee hiljalleen ja jonka avulla varmistetaan, että tuotteeseen ei synny hiiltyneen tai paahtuneen tuoksua.

Tärkeää on myös tuotteen pakkaaminen välittömästi jalostuksen jälkeen, minkä ansiosta ympäröivän ilmankosteuden vaikutus jää mahdollisimman vähäiseksi ja tuote säilyttää erityisominaisuutensa.

Pimentón de Mallorcalla on erityislaatunsa ansiosta erinomainen maine, joka on yhteydessä tuotantoalueeseen ja josta ovat todisteena viittaukset tuotteeseen historiallisissa lähteissä, ruokakulttuurissa ja kuluttajien keskuudessa sekä tutkimukset.

Eritelmän julkaisutiedot

(asetuksen 6 artiklan 1 kohdan toinen alakohta)

http://www.caib.es/sites/qualitatagroalimentaria/es/pimentan_de_mallorca/

(1) EUVL L 343, 14.12.2012, s. 1.